
 11.4.2019
 BG
 Официален вестник на Европейския съюз
 LI 100/8
 РЕГЛАМЕНТ ЗА ИЗПЪЛНЕНИЕ (ЕС) 2019/587 НА КОМИСИЯТА
 от 11 април 2019 година
 за изменение на приложение I към Регламент (ЕО) No 119/2009 по отношение на включването на Обединеното кралство Великобритания и Северна Ирландия и на някои от териториите, зависими от Британската корона, в списъка на третите държави или части от тях, от които е разрешено въвеждането в Съюза на пратки с месо от диви животни от семейство зайци, от някои диви сухоземни бозайници и от отглеждани във ферми зайци
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, параграф 1, първа алинея и параграф 4 и член 9, параграф 4 от нея,
 като има предвид, че:
 (1)
 На 29 март 2017 г. Обединеното кралство подаде нотификацията за намерението си да се оттегли от Съюза в съответствие с член 50 от Договора за Европейския съюз (ДЕС). На 22 март 2019 г. Европейският съвет в съгласие с Обединеното кралство прие Решение (ЕС) 2019/476 (2) за продължаване на срока по член 50, параграф 3 от ДЕС. В съответствие с посоченото решение, в случай че Споразумението за оттегляне не бъде одобрено от Камарата на общините най-късно до 29 март 2019 г., срокът, предвиден в член 50, параграф 3 от ДЕС, се удължава до 12 април 2019 г. Тъй като Споразумението за оттегляне не беше одобрено до 29 март 2019 г., правото на Съюза ще престане да се прилага спрямо Обединеното кралство и на неговата територия, считано от 13 април 2019 г. („датата на оттегляне“).
 (2)
 В Регламент (ЕО) No 119/2009 на Комисията (3) са определени ветеринарно-санитарните и здравните условия и условията за ветеринарно сертифициране при въвеждането в Съюза на месо от диви животни от семейство зайци, от някои диви сухоземни бозайници и от отглеждани във ферми зайци и списъкът на третите държави и частите от тях, от които е разрешено въвеждането в Съюза на такива пратки.
 (3)
 Компетентните органи на Обединеното кралство Великобритания и Северна Ирландия са представили необходимите гаранции, че от датата на оттегляне тяхната държава и някои от териториите, зависими от Британската корона, ще изпълняват изискванията, предвидени в Регламент (ЕО) No 119/2009 относно въвеждането в Съюза на пратки с месо от диви животни от семейство зайци, от някои диви сухоземни бозайници и от отглеждани във ферми зайци, като продължават да спазват законодателството на Съюза за първоначален период от най-малко девет месеца.
 (4)
 Поради това, като се отчитат тези конкретни гаранции, предоставени от Обединеното кралство Великобритания и Северна Ирландия, и с цел да се избегне ненужното нарушаване на търговията след датата на оттегляне, Обединеното кралство и някои от териториите, зависими от Британската корона, следва да бъдат включени в поместения в приложение I към Регламент (ЕО) No 119/2009 списък на третите държави и частите